สายการบินแห่ยกเลิกเที่ยวบินในสหรัฐ หวั่นเฮอร์ริเคนแมทธิว
สายการบินแห่ยกเลิกเที่ยวบินในสหรัฐ หวั่นเฮอร์ริเคนแมทธิว
6 ต.ค. 2559

ผู้สื่อข่าวรายงานว่า สายการบินหลายแห่งได้ประกาศยกเลิกเที่ยวบินในหลายรัฐของสหรัฐ เนื่องจากพายุเฮอร์ริเคนแมทธิว ซึ่งเป็นพายุที่มีกำลังรุนแรงที่สุดในรอบเกือบทศวรรษ กำลังเคลื่อนตัวไปยังบาฮามาส และคาดว่า จะพัดขึ้นฝั่งที่รัฐฟลอริด้าในอีกไม่กี่วันข้างหน้า
สายการบินอเมริกัน แอร์ไลนส์ หนึ่งในสายการบินที่ประกาศยกเลิกเที่ยวบินนั้น ได้ประกาศเตือนถึงผลกระทบของพายุเฮอร์ริเคนแมทธิวผ่านทางหน้าเว็บไซต์ และยกเลิกเที่ยวบินไปยังเมืองต่างๆในรัฐนอร์ทแคโรไลน่า เซาท์แคโรไลน่า จอร์เจีย ฟลอริด้า และแคริบเบียน ในขณะที่เว็บไซต์อย่าง FlightAware.com รายงานว่า มีการยกเลิกเที่ยวบินกว่า 462 ไฟลท์เมื่อวันพุธที่ผ่านมา
ทั้งนี้ ศูนย์เฮอร์ริเคนแห่งชาติของสหรัฐระบุว่า พายุเฮอร์รอเคนแมทธิวอาจทวีความรุนแรงมากขึ้นในอีกไม่กี่วันข้างหน้า โดยอาจมีความรุนแรงในระดับ 3 หรือสูงกว่าช่วงที่พัดผ่านบาฮามาสและขึ้นฝั่งที่ฟลอริด้า ส่งผลให้มีการประกาศสถานการณ์ฉุกเฉินในรัฐฟลอริด้า จอร์เจีย นอร์ทแคโลไรน่า และเซาท์แคโรไลน่า อีกทั้งยังมีการเตรียมพร้อมเพื่อออกคำสั่งอพยพประชาชนในพื้นที่แถบชายฝั่ง